Broj: 711-I-1854-M-118/20-04-11

Zagreb, 7. prosinca 2020.g.

**Povjerenstvo za odlučivanje o sukobu interesa** **(u daljnjem tekstu: Povjerenstvo)** usastavu Nataše Novaković kao predsjednice Povjerenstva te Tončice Božić i Davorina Ivanjeka, kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev dužnosnice Marine Gučanin, zamjenice općinskog načelnika Općine Udbina**, za davanjem mišljenja Povjerenstva, na 106. sjednici, održanoj dana 7. prosinca 2020.g., daje sljedeće:

**MIŠLJENJE**

1. **Dužnosnica Marina Gučanin, zamjenica općinskog načelnika Općine Udbina, može od brata kao dar primiti novčani iznos za kupnju nekretnine te se isto, obzirom da se predmetno darovanje, dano u tu svrhu, može smatrati uobičajenim darom između članova obitelji, ne smatra nedopuštenim darom u smislu članka 11. ZSSI-a.**
2. **Dužnosnica je, povodom kupnje nekretnine novčanim iznosom kojeg će kao dar primiti od brata, sukladno članku 8. stavku 2. ZSSI-a, dužna navedene promjene na svojoj imovini prijaviti u izvješću o imovinskom stanju dužnosnika, na način kako se to navodi u obrazloženju ovoga akta.**

Obrazloženje

 Zahtjev za davanjem mišljenja Povjerenstva podnijela je Marina Gučanin, zamjenica općinskog načelnika Općine Udbina. U knjigama ulazne pošte zahtjev je zaprimljen pod poslovnim brojem 711-U-4203-M-118/20-03-2 dana 19. studenog 2020.g., povodom kojeg se vodi predmet broj M-118/20.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je kako Marina Gučanin obnaša dužnost zamjenice općinskog načelnika Općina Udbina od 26. svibnja 2017.g. Slijedom navedenog i Marina Gučanin je, povodom obnašanja navedene dužnosti, obvezna postupati sukladno odredbama ZSSI-a.

Dužnosnica je u predmetnom zahtjevu za davanjem mišljenja navela da ima namjeru kupiti kuću u kojoj planira živjeti sa svojim budućim suprugom. Obzirom da nema uvjete za dobivanje kredita njen brat bi joj kupio predmetnu nekretninu. Stoga dužnosnica traži mišljenje Povjerenstva o predmetnoj situaciji, kao i o načinu prijavljivanja ovakvog načina stjecanja nekretnine.

Na traženje Povjerenstva, dužnosnica je dostavila dopunu zahtjeva u kojem je navela kako bi ona osobno bila potpisnik kupoprodajnog ugovora, a kupoprodajnu cijenu bi isplatila u gotovini od novaca koje bi joj brat darovao za tu svrhu, bez obveze vraćanja. Isto tako, dužnosnica bi se nakon kupoprodaje upisala kao vlasnik nekretnine u zemljišne knjige.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Člankom 11. stavkom 1. ZSSI-a propisano je da se darom u smislu toga Zakona smatra novac, stvari bez obzira na njihovu vrijednost, prava i usluge dane bez naknade koje dužnosnika dovode ili mogu dovesti u odnos zavisnosti ili kod njega stvaraju obvezu prema darovatelju.

Člankom 11. stavkom 2. ZSSI-a propisano je da se darovima u smislu toga Zakona ne smatraju uobičajeni darovi između članova obitelji, rodbine i prijatelja te državna i međunarodna priznanja, odličja i nagrade.

Člankom 11. stavkom 3. ZSSI-a propisano je da dužnosnik smije zadržati samo dar simbolične vrijednosti i to najviše u vrijednosti do 500,00 kuna od istog darovatelja, dok je stavkom 4. propisano da dužnosnik ne smije primiti dar iz stavka 3. kada je on u novcu, bez obzira na iznos te vrijednosnicu i dragocjenu kovinu.

Člankom 4. stavkom 2. ZSSI-a propisano je da je član obitelji dužnosnika, u smislu navedenog Zakona, bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Člankom 479. stavkom 1. Zakona o obveznim odnosima („Narodne novine“ broj 35/05., 41/08., 125/11., 78/15. i 29/18.) propisano je da ugovor o darovanju nastaje kada se darovatelj obveže prepustiti obdareniku bez protučinidbe stvar ili imovinsko pravo, a obdarenik bez protučinidbe to prihvati.

U odnosu na dio zahtjeva za davanjem mišljenja koji se odnosi na mogućnost primanja dara od brata, koji predstavlja novčani iznos namijenjen za kupnju nekretnine za stanovanje, Povjerenstvo je mišljenja kako se opisano darovanje može smatrati uobičajenim i prihvatljivim između članova obitelji. Stoga se isto, sukladno članku 11. stavku 2. ZSSI-a, ne smatra darom u smislu članka 11. navedenog Zakona, te dužnosnica Marina Gučanin može od brata kao dar primiti novčani iznos za kupnju nekretnine.

Nadalje, odredbama članaka 8., 9. i 10. ZSSI-a propisana je obveza podnošenja izvješća dužnosnika o svojoj imovini te imovini svoga bračnog ili izvanbračnog druga i malodobne djece, kao i obveza obavještavanja o izvorima i načinu stjecanja imovine.

Člankom 8. stavkom 2. ZSSI-a propisano je da ako je tijekom obnašanja javne dužnosti došlo do bitne promjene glede imovinskog stanja, dužnosnici su dužni o tome podnijeti izvješće Povjerenstvu istekom godine u kojoj je promjena nastupila.

Člankom 8. stavkom 5. ZSSI-a propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini. Sukladno članku 8. stavku 7. podstavku 7. i 8. ZSSI-a podaci o stečenoj imovini koju je dužnosnik dužan prijaviti Povjerenstvu obuhvaćaju i podatke o svim vrstama dohodaka te o primicima koji se ne smatraju dohotkom i primicima na koje se ne plaća porez na dohodak. Prema tome, dužnosnici su dužni prijaviti i svaki dar u novcu, neovisno da li se navedeni primitak, ovisno o svrsi darovanja, a sukladno Zakonu o porezu na dohodak i drugim propisima, smatra dohotkom ili ne. Sukladno članku 8. stavku 7. podstavku 1. ZSSI-a podaci o stečenoj imovini koju je dužnosnik dužan prijaviti Povjerenstvu obuhvaćaju i podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluka suda ili drugog tijela, povratom imovine stečene u postupku denacionalizacije te na drugi način stečenim nekretninama od drugih osoba.

Sukladno članku 9. stavku 1. ZSSI-a, dužnosnici su obvezni u izvješću o imovinskom stanju unijeti podatke o izvorima i načinu stjecanja prijavljene imovine. Na temelju članka 8. stavka 9. ZSSI-a, Povjerenstvo utvrđuje sadržaj i oblik obrasca izvješća o imovinskom stanju dužnosnika.

U odnosu na obvezu prijavljivanja predmetnih promjena na imovini, Povjerenstvo ističe kako obje okolnosti (i primitak predmetnog dara i kupoprodaja nekretnine) predstavljaju bitne promjene na imovini dužnosnice koje je dužnosnica dužna prijaviti Povjerenstvu sukladno članku 8. stavku 2. ZSSI-a.

Neovisno o tome koliko kratko vrijeme će darovana sredstva bila u posjedu dužnosnice prije nego će njima kupiti nekretninu, prihvatom darovanja tih sredstava te stjecanjem mogućnosti odnosno ovlaštenja osobnog raspolaganja darovanim novčanim sredstvima, ista su sredstva postala njen primitak odnosno njena imovina i u tom trenutku povećana je imovina dužnosnice. Prema tome, bitnu promjenu imovinskog stanja, odnosno stjecanje navedenih sredstava s podacima o primljenom iznosu, pravnoj osnovi stjecanja i isplatitelju, dužnosnica je dužna prijaviti u izvješću o imovinskom stanju istekom godine u kojoj je primila navedena darovana novčana sredstva. Pritom navedena obveza prijave dara postoji neovisno o tome tko je darovatelj, dakle i u slučaju kada je darovatelj član obitelji.

S druge strane, kada dužnosnica od darovanog novčanog iznosa kupi nekretninu, dužna je o tome izvijestiti Povjerenstvo podnošenjem izvješća o imovinskom stanju istekom godine u kojoj je promjena nastala, odnosno istekom godine u kojoj je kupoprodaja realizirana.

Stoga, gore navedene promjene na imovini dužnosnica ispravno prijavljuje na način da u obrascu izvješća o imovinskom stanju dužnosnika darovani iznos prijavljuje u rubrici „Podatci o ostalim prihodima“, a u padajućem izborniku rubrike „Vremenski raspon“ označi „jednokratno“, u padajućem izborniku rubrike „Pravna osnova“ označi „od druge djelatnosti“ a u rubrici „Druga djelatnost“ unese tekst „darovanje člana obitelji“ dok stjecanje nekretnine prijavljuje u rubrici „Podatci o nekretninama“, a u padajućem izborniku način stjecanja – „kupnjom od drugih izvora dohotka“. Uputno je i da dužnosnica u Napomeni izvješća obrazloži kako je novčana sredstva, prijavljena kao ostale prihode, stekla darovanjem od brata te kako je navedenim sredstvima kupila prijavljenu nekretninu.

Slijedom svega navedenog Povjerenstvo je dalo mišljenje kako je navedeno u izreci ovoga akta.

 PREDSJEDNICA POVJERENSTVA

Nataša Novaković , dipl. iur.

Dostaviti:

1. Dužnosnica Marina Gučanin, elektroničkom dostavom
2. Objava na internetskoj stranici Povjerenstva
3. Pismohrana